maidir leis an seasamh a bheidh le glacadh thar ceann an Aontais Eorpaigh sa Choiste Speisialaithe um Iompar de Bhóthar a mhéid a bhaineann leis na sonraíochtaí teicniúla agus nós imeachta maidir leis an úsáid a bhaineann an Ríocht Aontaithe as Córas Faisnéise an Mhargaidh Inmheánaigh (‘IMI’) agus an ranníocaíocht lena chostais

MEABHRÁN MÍNIÚCHÁIN

1.Ábhar an togra

Molann an Coimisiún go mbunóidh an Chomhairle an seasamh a bheidh le glacadh thar ceann an Aontais sa Choiste Speisialaithe um Iompar de Bhóthar, a bunaíodh leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt amháin, agus Ríocht Aontaithe na Breataine Móire agus Thuaisceart Éireann, den pháirt eile, a mhéid a bhaineann le rannpháirtíocht na Ríochta Aontaithe sa chomhar riaracháin faoi Airteagal 6 de Roinn 2 de Chuid A d’Iarscríbhinn 31 a ghabhann leis an gComhaontú Trádála agus Comhair, agus méid agus módúlachtaí na ranníocaíochta airgeadais a dhéanfaidh Ríocht Aontaithe na Breataine Móire agus Thuaisceart Éireann le buiséad ginearálta an Aontais Eorpaigh i leith an chostais a ghintear mar gheall ar a rannpháirtíocht i gCóras Faisnéise an Mhargaidh Inmheánaigh.

2.Comhthéacs an togra

Bunaíodh Córas Faisnéise an Mhargaidh Inmheánaigh (IMI) le Rialachán (AE) Uimh. 1024/2012. Le ceann amháin dá fheidhmiúlachtaí, is féidir dearbhuithe maidir le postú a phróiseáil faoi rialacha Threoir 96/71/CE, Threoir 2014/67/AE agus Threoir (AE) 2020/1057. Is é is aidhm do na rialacha sin liosta dálaí oibre a bhunú nach mór a dheonú d’oibrithe ar postú sa tír óstach. In Iarscríbhinn 31 (Airteagal 6(1) pointe (a) de Roinn 2 de Chuid A den Iarscríbhinn sin) a ghabhann leis an gComhaontú Trádála agus Comhair idir an tAontas Eorpach agus an Ríocht Aontaithe (TCA), foráiltear gur cheart d’oibreoirí atá bunaithe i gceann amháin de na páirtithe sa Chomhaontú Trádála agus Comhair dearbhú maidir le postú a chur faoi bhráid údaráis náisiúnta inniúla an Pháirtí eile nó, i gcás an Aontais Eorpaigh, údaráis náisiúnta inniúla an Bhallstáit ina bhfuil an tiománaí ar postú. Chun na críche sin, ón 2 Feabhra 2022 ar aghaidh, caithfear úsáid a bhaint as leagan caighdeánach ilteangach den chomhéadan poiblí atá nasctha le IMI.

De bhun Airteagal 7(5) de Roinn 2 de Chuid A d’Iarscríbhinn 31 a ghabhann leis an gComhaontú Trádála agus Comhair, ba cheart don Choiste Speisialaithe um Iompar de Bhóthar na sonraíochtaí teicniúla agus na sonraíochtaí nós imeachta a leagan síos maidir leis an úsáid a bhaineann an Ríocht Aontaithe as Córas Faisnéise an Mhargaidh Inmheánaigh (IMI). Sa Chinneadh atá beartaithe ón gCoiste Speisialaithe, tá na sonraíochtaí is gá chun nascadh na n‑oibreoirí bóthair agus na n‑údarás náisiúnta le IMI a cheadú. Leis sin, beidh na hoibreoirí in ann a ndearbhuithe maidir le postú a chur isteach trí IMI agus beidh na húdaráis náisiúnta in ann páirt a ghlacadh sa chomhar riaracháin, rud a bhfuil gá leis chun cuspóirí na rialacha maidir le tiománaithe a phostú a bhaint amach. Rinneadh na sonraíochtaí sin a oiriúnú ó Rialachán Cur Chun Feidhme (AE) 2021/2179 ón gCoimisiún do chreat an Chomhaontaithe Trádála agus Chomhair.

3.An seasamh atá le glacadh thar ceann an Aontais

Dá bhrí sin, ba cheart gurb é seasamh an Aontais tacú le glacadh cinnidh ón gCoiste Speisialaithe um Iompar de Bhóthar, i gcomhréir leis an dréachtchinneadh atá i gceangal leis an togra seo.

4.Bunús dlí

In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí ón gComhairle lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

An cinneadh a iarrtar ar an gCoiste Speisialaithe um Iompar de Bhóthar a ghlacadh, is gníomh é a bhfuil éifeachtaí dlíthiúla aige. Leis an ngníomh atá beartaithe, ní dhéantar creat institiúideach an Comhaontaithe Trádála agus Comhair a fhorlíonadh ná a leasú. Dá bhrí sin, is é Airteagal 218(9) CFAE an bunús dlí nós imeachta don chinneadh atáthar a mholadh.

5.Foilsiú an ghnímh atá beartaithe

Is iomchuí an cinneadh ón gCoiste Speisialaithe um Iompar de Bhóthar a fhoilsiú in Iris Oifigiúil an Aontais Eorpaigh tar éis a ghlactha.

2022/0228 (NLE)

Togra le haghaidh

CINNEADH ÓN gCOMHAIRLE

maidir leis an seasamh a bheidh le glacadh thar ceann an Aontais Eorpaigh sa Choiste Speisialaithe um Iompar de Bhóthar a mhéid a bhaineann leis na sonraíochtaí teicniúla agus nós imeachta maidir leis an úsáid a bhaineann an Ríocht Aontaithe as Córas Faisnéise an Mhargaidh Inmheánaigh (‘IMI’) agus an ranníocaíocht lena chostais

TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 218(9) de,